Doložka finančných, ekonomických, environmentálnych vplyvov 
a vplyvov na zamestnanosť
a) odhad dopadov na verejné financie
V materiáli sa uvažuje s uvoľnením 1 312 072,5 tis. Sk, z kapitoly Všeobecná pokladničná správa, na krytie nákladov na záchranné a zabezpečovacie práce, vykonané na základe rozhodnutí krajských a okresných povodňových komisií, na úhradu škôd, ktoré vznikli zaplavením poľnohospodárskej pôdy v dôsledku plnenia opatrení orgánov štátnej správy na ochranu pred povodňami a na krytie jednorázového príspevku 30 000 Sk občanom, ktorých domy boli jarnými povodňami v roku 2006 zničené alebo sa stali neobývateľné. 

b) odhad dopadov na obyvateľstvo, hospodárenie podnikateľskej sféry a iných právnických osôb
Návrh uznesenia vlády sa predkladá s cieľom uhradiť v zmysle zákona č. 666/2004 Z. z. o ochrane pred povodňami subjektom zučastneným na ochrane pred povodňami náklady, ktoré im v tejto súvislosti vznikli a aspoň čiastočne pomôcť občanom, ktorí prišli pri týchto povodniach o svoje príbytky.

c) odhad dopadov na životné prostredie
Návrh opatrení je zameraný na uhradenie nákladov mimoriadnych, nevyhnutných protipovodňových opatrení vykonaných na odvrátenie alebo aspoň zníženie rozsahu škôd, ktoré bezprostredne hrozili na životoch a zdraví obyvateľstva, majetku a životnému prostrediu na dotknutom území. 

d) odhad dopadov na zamestnanosť
Požiadavky na nové pracovné miesta alebo funkcie z predkladaného materiálu priamo nevyplývajú.
Realizácia úloh návrhu uznesenia, ktorými sa hradia náklady na záchranné a zabezpečovacie práce nemá vplyv na zamestnanosť. Ide o úhradu nákladov na práce, ktoré už boli vykonané.